

**Bwrdeistref Sirol Pen-y-bont ar Ogwr**



**Dyddiad cyhoeddi**: **14 Hydref 2019**

**Camau i’w cymryd:** Ymatebion erbyn **5 Ionawr 2020**

**Ffôn**: (01656) 643 664

**E-bost**: consultation@bridgend.gov.uk

**Gwefan:** www.bridgend.gov.uk/consultation

Trefniadau Teithio Dysgwyr

Dogfen ymgynghori

# Dogfen Ymgynghori ynghylch Trefniadau Teithio Dysgwyr

# Trosolwg

Diben yr ymgynghoriad hwn yw’ch gwahodd i roi sylwadau ar newidiadau posibl i drefniadau teithio disgyblion a myfyrwyr coleg, a’r modd y bydd unrhyw newidiadau posibl i’r Polisi Cludiant rhwng y Cartref a’r Ysgol/Coleg yn effeithio arnoch chi a’ch teulu.

# Sut i ymateb

Bydd y cyfnod ymgynghori hwn yn dechrau ar **14 Hydref 2019** ac yn dod i ben ar **5 Ionawr 2020**. Os ydych am ymateb neu ofyn cwestiynau, defnyddiwch y manylion cysylltu isod:

**Ffôn:** (01656) 643 664

**E-bost:** Consultation@bridgend.gov.uk

**Ar-lein:** [Dolen i’r arolwg](https://www.snapsurveys.com/wh/s.asp?k=157055196887).

**Post:** Cyfathrebu, Marchnata ac Ymgysylltu, Cyngor Bwrdeistref Sirol Pen-y-bont ar Ogwr, Y Swyddfeydd Dinesig, Stryd yr Angel, Pen-y-bont ar Ogwr CF31 4WB. Mae’r ddogfen ar gael mewn fformatau eraill ar gais.

# Diogelu data

Bydd y wybodaeth y byddwch chi’n ei rhoi ar y ffurflen hon yn cael ei defnyddio i ddatblygu’r Polisi Cludiant rhwng y Cartref a’r Ysgol/Coleg.

Bydd y Cyngor yn cymryd pob cam rhesymol i sicrhau cyfrinachedd ac i gadw at ddeddfwriaeth diogelu data. Mae’n bosibl y bydd eich gwybodaeth yn cael ei rhannu â’r meysydd gwasanaeth perthnasol er mwyn datblygu polisïau yn y dyfodol. Bydd y wybodaeth yn cael ei chadw’n unol â Pholisi Cadw Data’r Cyngor.

Mae gennych chi nifer o hawliau o dan ddeddfwriaeth diogelu data. Gallwch hefyd dynnu’ch cydsyniad yn ôl a gofyn i ni ddileu’ch gwybodaeth bersonol unrhyw adeg drwy gysylltu â ni. Mae rhagor o wybodaeth am hyn ar gael ar ein gwefan neu gallwch gysylltu â’r Swyddog Diogelu Data.

Os nad ydych chi’n fodlon ar y modd y byddwn yn prosesu’ch data personol, gallwch gwyno wrth y Swyddog Diogelu Data neu Swyddfa’r Comisiynydd Gwybodaeth.

Gwasanaethau Cyfreithiol a Rheoleiddiol

E-bost: foi@bridgend.gov.uk

Cyfeiriad: Swyddfeydd Dinesig, Stryd yr Angel, Pen-y-bont ar Ogwr, CF31 4WB.

**Swyddfa’r Comisiynydd Gwybodaeth - Cymru**

2il Lawr, Churchill House

Churchill Way

Caerdydd

CF10 2HH

**Ffôn:** 0330 414 6421

**E-bost:** wales@ico.org.uk

# Dogfennau cysylltiedig

[Mesur Teithio gan Ddysgwur (Cymru) 2008](http://www.legislation.gov.uk/mwa/2008/2/contents).

[Deddf Teithio Llesol (Cymru) 2013.](http://www.legislation.gov.uk/anaw/2013/7/contents/enacted)

[Teithio gan ddysgwyr: darpariaeth statudol a chanllawiau gweithredol 2014](https://gov.wales/sites/default/files/publications/2018-03/learner-travel-statutory-provision-and-operational-guidance-june-2014.pdf)

I gael rhagor o wybodaeth am ymgynghoriadau ym Mwrdeistref Sirol Pen-y-bont ar Ogwr, neu i ymuno â’r Panel Dinasyddion.

**Ewch i:** [www.bridgend.gov.uk/consultation](http://www.bridgend.gov.uk/consultation)

# Pam mae’r awdurdod lleol yn ymgynghori ynghylch y newidiadau arfaethedig i’w Bolisi Cludiant rhwng y Cartref a’r Ysgol/Coleg?

Mae Cyngor Bwrdeistref Sirol Pen-y-bont ar Ogwr yn wynebu toriadau i’r gyllideb na welwyd eu tebyg o’r blaen. Ar hyn o bryd, mae’n rhaid i’r Cyngor arbed £35.2 miliwn rhwng 2019 a 2023. Mae’r Cyngor yn ymfalchïo yn y gwasanaethau y mae’n eu darparu i bobl y sir ac mae’n awyddus i barhau i wneud cymaint â phosibl i helpu teuluoedd mewn hinsawdd ariannol anodd.

Oherwydd y toriadau hyn, fodd bynnag, mae’n rhaid i’r Cyngor adolygu’r holl wasanaethau y mae’n eu darparu.

Mae angen i awdurdodau lleol Cymru wneud yn siŵr eu bod yn darparu cludiant rhwng y cartref a’r ysgol pan fydd y gyfraith yn dweud bod ganddynt ddyletswydd i wneud hynny. Gall yr awdurdod lleol hefyd ddarparu cludiant yn ôl disgresiwn.

Ar hyn o bryd, mae’r Polisi Cludiant rhwng y Cartref a’r Ysgol/Coleg yn esbonio sut mae’r awdurdod lleol yn darparu cludiant rhwng y cartref a’r ysgol neu’r coleg.

Mae polisi presennol yr awdurdod lleol ar waith ers 1 Medi 2016. Mae’r awdurdod lleol yn awr yn gofyn i’r cyhoedd a rhanddeiliaid eraill roi sylwadau ar y newidiadau arfaethedig i’r polisi presennol.

Fel rhan o’r ymgynghoriad hwn, rydyn ni’n eich gwahodd i roi sylwadau ar y newidiadau posibl i drefniadau teithio disgyblion ysgol a myfyrwyr sy’n astudio mewn colegau addysg bellach.

Rhaid i’r awdurdod lleol ystyried a yw’n gallu parhau i ddarparu’r cymorth presennol y tu hwnt i’r hyn y mae’n rhaid iddo’i wneud o dan y gyfraith.

Mae’r adolygiad o Bolisi Cludiant rhwng y Cartref a’r Ysgol/Coleg yn cyfrannu at strategaeth cyllideb ehangach yr awdurdod lleol drwy wneud yn siŵr ei fod yn defnyddio’i adnoddau yn y ffordd fwyaf effeithiol bosibl.

Mae cludiant rhwng y cartref a’r ysgol yn cael ei rannu’n ddau gategori, sef:

# Statudol

* Y trefniadau y mae’n rhaid i’r awdurdod lleol eu gwneud o dan y gyfraith i ddarparu cludiant am ddim i’r dysgwyr hynny sydd â hawl iddo.

# Yn ôl disgresiwn

* Y trefniadau y mae’r awdurdod lleol yn eu gwneud o ddewis.

Ar hyn o bryd, mae dyletswydd gyfreithiol ar yr awdurdod lleol i ddarparu cludiant am ddim i’r ysgol i:

* dysgwyr sy’n cael addysg gynradd statudol (5-11 oed) os ydyn nhw’n byw ddwy filltir neu ragor o’r ysgol addas agosaf, neu lai na dwy filltir os nad oes llwybr cerdded addas/ar gael;
* dysgwyr sy’n cael addysg uwchradd statudol (11-16 oed) os ydyn nhw’n byw dair milltir neu ragor o’r ysgol addas agosaf, neu lai na thair milltir os nad oes llwybr cerdded addas/ar gael;
* dysgwyr sy’n mynd i ddarpariaeth arbenigol os na allant gerdded i’r ysgol oherwydd eu hanghenion dysgu ychwanegol / anghenion addysg arbennig neu eu hanabledd, neu oherwydd nad oes llwybr cerdded addas/ar gael, hyd yn oed os yw’r pellter yn llai nag a nodwyd uchod.

Ar hyn o bryd, nid oes raid i’w awdurdod lleol ddarparu cludiant rhwng y cartref a’r ysgol i ddysgwyr:

* nad ydyn nhw o oedran ysgol statudol – mae hyn yn cynnwys plant oed meithrin a myfyrwyr ôl-16;
* nad ydyn nhw’n mynd i’w hysgol addas agosaf.

Ar hyn o bryd, mae’r awdurdod lleol yn darparu cludiant am ddim **yn ôl disgresiwn** i:

* ddisgyblion ysgol feithrin (3-4) oed sy’n byw 1.5 milltir neu ragor o’u hysgol addas agosaf, neu lai na 1.5 milltir os nad oes llwybr cerdded addas/ar gael;
* dysgwyr ôl-16 (16-18 oed) sy’n byw dros dair milltir o’u hysgol (chweched dosbarth) addas agosaf neu o’r coleg agosaf sy’n cynnig y cwrs y maen nhw am ei astudio, ac sy’n astudio’u cwrs llawn amser cyntaf.
* dysgwyr sy’n mynd i’r ysgol (ffydd) wirfoddol a gynorthwyir agosaf os ydyn nhw’n bodloni’r meini prawf o ran pellter, sef dwy filltir yn achos disgyblion oedran cynradd a thair milltir yn achos disgyblion oedran uwchradd.
* dysgwyr sy’n mynd i’r ysgol Gymraeg agosaf os ydyn nhw’n bodloni’r meini prawf o ran pellter, sef dwy filltir yn achos disgyblion oedran cynradd a thair milltir yn achos disgyblion oedran uwchradd.
* disgyblion sy’n mynd i’r un ysgol â brodyr neu chwiorydd a oedd yn cael cludiant am ddim rhwng y cartref a’r ysgol cyn i’r polisi newid ym mis Medi 2016 gan eu bod yn byw 1.5 milltir o’r ysgol yn achos disgyblion cynradd a dwy filltir yn achos disgyblion uwchradd.
* disgyblion a oedd eisoes yn cael cludiant am ddim rhwng y cartref a’r ysgol ar sail y pellteroedd blaenorol o 1.5 milltir yn achos disgyblion cynradd a dwy filltir yn achos disgyblion uwchradd, cyn i’r polisi newid ym mis Medi 2016. Bydd y trefniant hwn yn parhau nes byddan nhw’n gadael yr ysgol neu’n symud i ysgol arall, neu’n symud o un cyfnod addysgol i’r llall e.e. o’r ysgol gynradd i’r ysgol uwchradd.

# Teithio llesol

Mae angen i Gyngor Bwrdeistref Sirol Pen-y-bont ar Ogwr roi sylw dyledus i Gynllun Teithio Llesol Llywodraeth Cymru a Deddf Teithio Llesol (Cymru) 2013. Nod y cynllun gweithredu yw lleihau tagfeydd ar y ffyrdd ac annog pobl i gerdded a beicio’n amlach. Mae Llywodraeth Cymru yn amcangyfrif bod un car o bob pump sydd ar y ffordd am 8:50am ar ddiwrnod gwaith yn cludo plant i’r ysgol. Mae tagfeydd yn ein trefi yn broblem ddifrifol. Mae’r Cynllun Gweithredu Teithio Llesol yn nodi’r camau y bydd Llywodraeth Cymru a’i phartneriaid yn eu cymryd i annog mwy o bobl i gerdded a beicio’n amlach. Y gobaith yw y bydd hyn nid yn unig yn gwella iechyd ein pobl ifanc ond hefyd yn gwella iechyd a lles y rhai sy’n byw ac yn gweithio yn yr ardal.

# Beth fydd yn digwydd os na fyddwn yn rhoi’r newidiadau hyn ar waith?

Mae’r Cyngor yn ymfalchïo yn y gwasanaethau y mae’n eu darparu i’w bobl ac mae’n awyddus i barhau i wneud cymaint â phosibl i helpu teuluoedd yn yr hinsawdd ariannol anodd bresennol. Fodd bynnag, mae angen rhoi’r cynigion a ganlyn ar waith er mwyn arbed arian gan y byddwn, yn ystod y tair blynedd nesaf, yn wynebu pwysau cyllidebol sylweddol na welwyd eu tebyg o’r blaen. Mae’r trefniadau teithio sydd ar waith ar hyd o bryd i ddysgwyr yng Nghyngor Bwrdeistref Sirol Pen-y-bont ar Ogwr ymhlith y mwyaf hael yng Nghymru. Rydyn ni eisoes wedi arbed £1.78m yng nghyllideb y trefniadau teithio i ddysgwyr ers 2014/2015 a hynny drwy weithio’n fwy effeithlon.

# Y broses ymgynghori

Wrth ystyried unrhyw newid, rhan bwysig o’r broses yw cael barn y cyhoedd a rhanddeiliaid eraill. Diben yr ymgynghoriad hwn felly yw rhoi braslun o’r newidiadau **arfaethedig**. Cafodd y ddogfen hon ei pharatoi i roi gwybodaeth i randdeiliaid am y cynigion newydd er mwyn rhoi cyfle iddyn nhw ddweud eu dweud.

Ar ddiwedd y cyfnod ymgynghori, bydd yr holl sylwadau’n cael eu cyflwyno i Gabinet yr awdurdod lleol a bydd y Cabinet yn ystyried yr holl sylwadau wrth wneud penderfyniad.

Os penderfynir rhoi’r cynigion ar waith, byddan nhw’n dod i rym ar **1 Medi** **2021.**

Os penderfynir peidio â bwrw ymlaen â’r cynigion, mae’n bosibl y byddwn yn ceisio datblygu cynigion eraill.

Mae amserlen yr ymgynghoriad i’w gweld yn y tabl isod:

|  |  |
| --- | --- |
|  **Beth** | **Pryd**  |
| Yr ymgynghoriad yn dechrau | **14 Hydref 2019**  |
| Yr ymgynghoriad yn dod i ben | **5 Ionawr 2020**  |
| Y dyddiad arfaethedig ar gyfer rhoi’r cynigion ar waith  | **Medi 2021**  |

**(Sylwch na fydd modd ystyried unrhyw sylwadau a ddaw i law wedi i’r ymgynghoriad ddod i ben)**

# Pwy all gyfrannu at yr ymgynghoriad

* Y cyhoedd
* Dysgwyr a’u rhieni/gofalwyr
* Ysgolion a cholegau
* Gyrfa Cymru
* RhAG
* Llywodraeth Cymru
* Awdurdodau esgobaethol
* Cynghorwyr
* Aelodau Cynulliad rhanbarthol
* Aelodau Seneddol lleol
* Prif Weinidog Cymru
* Cynghorau tref a chymuned
* Cynghorau cyfagos
* Estyn
* Llywodraethwyr ysgol
* Aelodau o’r Bwrdd Gwasanaethau Cyhoeddus
* Fforwm Derbyn Ysgolion Pen-y-bont ar Ogwr
* Aelodau Fforwm Cydraddoldeb Pen-y-bont ar Ogwr
* Aelodau Fforwm Cydlyniant a Chydraddoldeb Pen-y-bont ar Ogwr

# Sut i ymateb

Mae’r awdurdod lleol yn gofyn i’r cyhoedd a rhanddeiliaid eraill ateb cwestiynau a rhoi sylwadau mewn [arolwg ar-lein](https://www.snapsurveys.com/wh/s.asp?k=157055196887). Mae croeso i chi ofyn am gopïau caled o’r arolwg a chopïau ar fformatau hygyrch drwy anfon e-bost at consultation@bridgend.gov.uk neu ffoniwch (01656) 642617

Gallwch hefyd ymateb drwy anfon copi caled o’r holiadur at:

**Post:** Cyfathrebu, Marchnata ac Ymgysylltu,

Cyngor Bwrdeistref Sirol Pen-y-bont ar Ogwr,

Swyddfeydd Dineseig,

Stryd yr Angel, Pen-y-bont ar Ogwr, CF31 4WB.

Caiff canlyniadau’r ymgynghoriad eu cyflwyno i Gabinet Cyngor Bwrdeistref Sirol Pen-y-bont ar Ogwr. Os penderfynir peidio â bwrw ymlaen â’r cynigion, mae’n bosibl y caiff cynigion newydd eu datblygu.

Os bydd y Cabinet yn derbyn unrhyw rai o’r cynigion, ni fyddan nhw’n dod i rym tan 1 Medi 2021 ar y cynharaf.

# Digwyddiadau

Os hoffech chi fanteisio ar y cyfle i ofyn cwestiynau am y polisi newydd, bydd digwyddiadau galw heibio’n cael eu cynnal. **Rhaid** i chi archebu ymlaen llaw i fynd i un o'r digwyddiadau hyn trwy ddilyn y [ddolen](https://www.snapsurveys.com/wh/s.asp?k=157105978167) hon neu drwy anfon e-bost at consultation@bridgend.gov.uk neu Ffôn. (01656) 643664.

|  |  |  |
| --- | --- | --- |
| **Lleoliad** | **Amser** | **Dyddiad** |
| Ysgol Gyfun Pencoed  | 18:00 | 11/11/2019 |
| Ysgol Maesteg  | 18:00 | 13/11/2019 |
| Ysgol Uwchradd Gatholig yr Archesgob McGrath  | 18:00 | 18/11/2019 |
| Ysgol Gyfun Cynffig  | 18:00 | 19/11/2019 |
| Ysgol Brynteg  | 18:00 | 20/11/2019 |
| Ysgol Gyfun Gymraeg Llangynwyd | 18:00 | 21/11/2019 |
| Ysgol Gyfun Bryntirion  | 18:00 | 26/11/2019 |
| Ysgol Gyfun Porthcawl  | 18:00 | 03/12/2019 |
| Coleg Cymunedol y Dderwen | 18:00 | 04/12/2019 |
| Coleg Penybont, Heol y Bontfaen | 18:00 | 05/12/2019 |

# Y cynigion

**Cynnig 1**

Rhoi’r gorau i ddarparu cludiant i ddysgwyr os oes llwybr iddynt gerdded i’r ysgol, yn unol â’r pellteroedd statudol, sef dwy filltir i ddisgyblion oedran cynradd a thair milltir i ddisgyblion oedran uwchradd.

Yn ôl y cynnig hwn, o fis Medi 2021 ymlaen, byddai’r Cyngor yn darparu cludiant am ddim i’r dysgwyr a ganlyn:

* Disgyblion cynradd os yw’r ysgol addas agosaf ddwy filltir neu ragor o’u cartref.
* Disgyblion uwchradd os yw’r ysgol addas agosaf dair milltir neu ragor o’u cartref.
* Disgyblion sy’n mynd i’r ysgol ffydd addas agosaf yn y fwrdeistref sirol os yw’r ysgol ddwy filltir neu ragor o’u cartref (cynradd) neu dair milltir neu ragor o’u cartref (uwchradd),
* Disgyblion sy’n mynd i’r ysgol Gymraeg agosaf yn y fwrdeistref sirol os yw’r ysgol ddwy filltir neu ragor o’u cartref (cynradd) neu dair milltir neu ragor o’u cartref (uwchradd), p’un a ystyrir mai honno yw’r ysgol addas agosaf ai peidio.
* Bydd unrhyw drefniant blaenorol i grwpiau o frodyr a chwiorydd fanteisio ar gludiant am ddim rhwng y cartref a’r ysgol ar sail y pellteroedd blaenorol o 1.5 milltir (cynradd) a 2 filltir (uwchradd) yn dod i ben ar 1 Medi 2021.
* Bydd unrhyw drefniant blaenorol i gynnig cludiant am ddim i ddisgyblion os oedd yr ysgol rhwng 1.5 milltir (cynradd) a 2 filltir (uwchradd) o’u cartref yn dod i ben ar 1 Medi 2021.

**Cynnig 2**

Rhoi’r gorau i’r trefniant i hebryngwyr deithio gyda dysgwyr os oes llai nag 8 yn teithio yn y tacsi neu’r bws mini.

Nid oes cyfraith sy’n dweud bod yn rhaid i’r Cyngor ddarparu hebryngwyr ar gerbydau sy’n cludo plant rhwng y cartref a’r ysgol.

O ganlyniad, ni fyddai hebryngwyr yn teithio gyda disgyblion sy’n cael eu cludo mewn cerbydau llai sy’n cael eu darparu gan y Cyngor. Gyrrwr y cerbyd fyddai’r hebryngwr.

Fodd bynnag, byddai’r awdurdod lleol yn ystyried ceisiadau unigol i ddarparu hebryngwr i deithio gyda phlentyn ag anghenion dysgu ychwanegol (ADY) neu blentyn sy’n derbyn gofal yn dilyn asesiad o’i anghenion.

**Cynnig 3**

Newid polisi’r awdurdod lleol ar gyfer Cludiant rhwng y Cartref a’r Ysgol drwy ddileu’r enghreifftiau penodol sy’n dangos o dan ba amgylchiadau y byddai’r awdurdodau lleol yn darparu cludiant yn ôl disgresiwn.

O bryd i’w gilydd, bydd y Cyngor yn darparu cludiant rhwng y cartref a’r ysgol i ddisgyblion nad ydyn nhw’n gymwys i’w gael. Mae’r polisi presennol yn rhoi enghreifftiau penodol sy’n dangos o dan ba amgylchiadau y byddai’n ystyried darparu cludiant yn ôl disgresiwn.

Yn ôl y cynnig hwn, byddai’r enghreifftiau penodol hyn, sy’n nodi o dan ba amgylchiadau y byddai’r awdurdod lleol yn darparu cludiant yn ôl disgresiwn i ddisgyblion, yn cael eu dileu o’i bolisi Cludiant rhwng y Cartref a’r Ysgol/Coleg.

**Cynnig 4**

Rhoi’r gorau i ddarparu cludiant i ddysgwyr 16 oed neu hŷn sy’n mynd i’r ysgol neu’r coleg, ar wahân i ddisgyblion sy’n mynd i ysgol neu chweched dosbarth Cymraeg ym Mhen-y-bont ar Ogwr neu sy’n awyddus i gael addysg ffydd mewn chweched dosbarth mewn ysgol wirfoddol a gynorthwyir ym Mhen-y-bont ar Ogwr.

Nid oes cyfraith sy’n dweud bod yn rhaid i’r Cyngor ddarparu cludiant am ddim i ddisgyblion a myfyrwyr ôl-16 sy’n parhau â’u haddysg mewn sefydliad addysg bellach neu chweched dosbarth.

Fodd bynnag, mae’r Cyngor yn deall y gall hyn effeithio ar ddysgwyr a’u teuluoedd sy’n dibynnu ar y gwasanaeth di-dâl hwn i barhau â’u haddysg.

Mae’r awdurdod lleol wedi ymrwymo i hyrwyddo’r Gymraeg ac mae’n cydnabod ei ddyletswydd statudol i wneud hynny. Gan hynny, gan mai dim ond un chweched dosbarth Cymraeg sydd ym Mhen-y-bont ar Ogwr, a hwnnw yng ngogledd Cwm Llynfi, mae’n debyg y byddai rhoi’r gorau i ddarparu cludiant i ddysgwyr ôl-16 yn effeithio’n anghymesur ar ddysgwyr sy’n dymuno astudio yn yr ysgol hon o gofio’r pellteroedd y byddai’n rhaid iddyn nhw deithio o weddill y fwrdeistref sirol. Yn yr un modd, mae’r awdurdod lleol yn parchu dymuniadau dysgwyr sydd am gael addysg ffydd ac yn cydnabod mai dim ond un ysgol uwchradd wirfoddol a gynorthwyir sy’n cynnig addysg ffydd ym Mhen-y-bont ar Ogwr. Gan hynny, mae’n debyg y byddai rhoi’r gorau i ddarparu cludiant i ddysgwyr ôl-16 yn effeithio’n anghymesur ar ddysgwyr sy’n dymuno astudio yn yr ysgol hon o gofio’r pellteroedd y byddai’n rhaid iddyn nhw deithio o weddill y fwrdeistref sirol.

Mae’n bwysig nodi bod rhai dysgwyr eisoes yn cael Lwfans Cynhaliaeth Addysg. Lwfans wythnosol o £30 yw hwn sy’n cael ei asesu ar sail incwm i’w helpu i dalu am gostau addysg bellach, gan gynnwys costau cludiant.

Yn ogystal â hyn, mae Llywodraeth Cymru yn ariannu cynllun ‘fyngherdynteithio’, sy’n rhoi gostyngiad o oddeutu traean ar bris tocyn bws i bobl ifanc 16-21 oed.

**Cynnig 5**

Rhoi’r gorau i ddarparu cludiant i ddisgyblion meithrin (3 a 4 oed)

Nid oes cyfraith sy’n dweud bod yn rhaid i’r Cyngor ddarparu cludiant am ddim i ddisgyblion meithrin. Cyngor Bwrdeistref Sirol Pen-y-bont ar Ogwr yw un o’r ychydig gynghorau yng Nghymru sy’n cynnig hyn. Mae’r Cyngor yn deall y gall hyn effeithio ar ddysgwyr a’u teuluoedd sy’n dibynnu ar y gwasanaeth di-dâl hwn.

# Crynodeb o’r cynigion

Mae’r tabl isod yn rhoi enghreifftiau o’r cynigion arfaethedig a’u heffaith os cânt eu derbyn:

| **Cludiant i ddysgwyr ôl-16** |
| --- |
|  **Math o ddysgwr** | **Trefniadau presennol**  | **Trefniadau arfaethedig** (o fis Medi 2021 ymlaen) |
| **Myfyriwr ôl-16** (cyfrwng Saesneg)Myfyriwr yng Ngholeg Pen-y-bont ar Ogwr | Cludiant am ddim rhwng y cartref a’r coleg os yw’n byw dros dair milltir o’r coleg neu os nad oes llwybr cerdded ar gael.  | Dim cymorth teithio |
| **Myfyriwr ôl-16** (cyfrwng Saesneg)Myfyriwr chweched dosbarth yn * Ysgol Brynteg
* Ysgol Gyfun Pencoed
* Ysgol Gyfun Cynffig
* Ysgol Gyfun Porthcawl
* Coleg Cymunedol y Dderwen
* Ysgol Maesteg
* Ysgol Gyfun Bryntirion
 | Cludiant am ddim rhwng y cartref a’r coleg os yw’n byw dros dair milltir o’r coleg neu os nad oes llwybr cerdded ar gael. | Dim cymorth teithio |
| **Myfyriwr ôl-16** (cyfrwng Cymraeg)Myfyriwr chweched dosbarth yn Ysgol Gyfun Gymraeg Llangynwyd | Cludiant am ddim rhwng y cartref a’r ysgol os yw’n byw dros dair milltir o’r ysgol neu os nad oes llwybr cerdded ar gael. | Dim newid  |
| **Myfyriwr ôl-16** (addysg ffydd)Myfyriwr chweched dosbarth yn Ysgol Uwchradd Gatholig yr Archesgob McGrath  | Cludiant am ddim rhwng y cartref a’r ysgol os yw’n byw dros dair milltir o’r ysgol neu os nad oes llwybr cerdded ar gael. | Dim newid |
| **Myfyriwr ôl-16** ag ADY/AAA mewn darpariaeth arbennig | Cludiant am ddim rhwng y cartref a’r ysgol os yw’n byw dros dair milltir o’r ysgol neu os nad oes llwybr cerdded ar gael. Cludiant am ddim rhwng y cartref a’r ysgol hefyd yn ôl disgresiwn yr awdurdod lleol  | Cludiant am ddim rhwng y cartref a’r ysgol yn ôl disgresiwn yr awdurdod lleol.  |
| **Myfyriwr ôl-16** ag ADY/AAA nad yw mewn darpariaeth arbennig | Cludiant am ddim rhwng y cartref a’r ysgol os yw’n byw dros dair milltir o’r ysgol os nad oes llwybr cerdded ar gael. | Cludiant am ddim rhwng y cartref a’r ysgol yn ôl disgresiwn yr awdurdod lleol. |

| **Cludiant i ddysgwyr oedran uwchradd** |
| --- |
|  **Math o ddysgwr** | **Trefniadau presennol**  | **Trefniadau arfaethedig** (o fis Medi 2021 ymlaen) |
| **Disgybl oedran uwchradd** (Ysgol cyfrwng Saesneg, ysgol Gymraeg neu ysgol ffydd) 11-16 oed Disgybl sy’n mynd i’r uwchradd agosaf ac sy’n byw dros dair milltir o’r ysgol, ac nid oes llwybr cerdded addas ar gael.  | Cludiant am ddim rhwng y cartref a’r ysgol  | Dim newid      |
| **Disgybl oedran uwchradd** (Ysgol cyfrwng Saesneg, ysgol Gymraeg neu ysgol ffydd)11-16 oedDisgybl sy’n mynd i uwchradd ond nid hon yw’r ysgol addas agosaf sydd ar gael, a hynny gan fod y rhiant wedi dewis iddo fynd i ysgol arall.  | Dim cludiant rhwng y cartref a’r ysgol | Dim newid |
| **Disgybl oedran uwchradd** (Ysgol cyfrwng Saesneg, ysgol Gymraeg neu ysgol ffydd) 11-16 oedDisgybl sy’n mynd i’r uwchradd addas agosaf ac sy’n byw dros ddwy filltir o’r ysgol a, phan newidiodd y polisi ym mis Medi 2016, roedd yn gymwys i gael cludiant am ddim i’r ysgol ar sail y pellter hwn.  | Cludiant rhwng y cartref a’r ysgol  | Cludiant rhwng y cartref a’r ysgol os yw’r disgybl yn byw dros dair milltir o’r ysgol neu os nad oes llwybr cerdded ar gael.   |
| **Disgybl oedran uwchradd** (Ysgol cyfrwng Saesneg, ysgol Gymraeg neu ysgol ffydd) 11-16 oedDisgybl sy’n mynd i’r uwchradd addas agosaf ac sy’n byw dros ddwy filltir o’r ysgol, a phan newidiodd y polisi ym mis Medi 2016, roedd yn gymwys i gael cludiant am ddim gan fod brawd neu chwaer yn mynd i’r un ysgol yn barod ac roedden nhw’n cael cludiant am ddim i’r ysgol ar sail y pellter hwn.  | Cludiant rhwng y cartref a’r ysgol | Cludiant rhwng y cartref a’r ysgol os yw’r disgybl yn byw dros dair milltir o’r ysgol neu os nad oes llwybr cerdded ar gael.  |

| **Cludiant i ddysgwyr oedran cynradd** |
| --- |
|  **Math o ddysgwr** | **Trefniadau presennol**  | **Trefniadau arfaethedig** (o fis Medi 2021 ymlaen) |
| **Disgybl oedran cynradd** (Ysgol cyfrwng Saesneg, ysgol Gymraeg neu ysgol ffydd) 5-11 oed Disgybl sy’n mynd i’r ysgol gynradd agosaf sydd ar gael, ac mae’n byw dros ddwy filltir o’r ysgol neu nid oes llwybr cerdded addas ar gael.  | Cludiant rhwng y cartref a’r ysgol  | Dim newid      |
| **Disgybl oedran cynradd** (Ysgol cyfrwng Saesneg, ysgol Gymraeg neu ysgol ffydd) 5-11 oed Disgybl sy’n mynd i ysgol gynradd, ond nid hon yw’r ysgol addas agosaf sydd ar gael, a hynny gan fod y rhiant wedi dewis iddo fynd i ysgol arall. | Dim cludiant rhwng y cartref a’r ysgol | Dim newid |
| **Disgybl oedran cynradd** (Ysgol cyfrwng Saesneg, ysgol Gymraeg neu ysgol ffydd) 5-11 oed Disgybl sy’n mynd i’r ysgol gynradd agosaf sydd ar gael, ac mae’n byw dros 1.5 milltir o’r ysgol a phan newidiodd y polisi ym mis Medi 2016, roedd yn cael cludiant am ddim rhwng y cartref a’r ysgol ar sail y pellter hwn.  | Cludiant rhwng y cartref a’r ysgol  | Cludiant rhwng y cartref a’r ysgol os yw’r disgybl yn byw dros ddwy filltir o’r ysgol neu os nad oes llwybr cerdded ar gael.   |
| **Disgybl oedran cynradd** (Ysgol cyfrwng Saesneg, ysgol Gymraeg neu ysgol ffydd) 5-11 oed Disgybl sy’n mynd i’r ysgol gynradd agosaf sydd ar gael, ac mae’n byw dros 1.5 milltir o’r ysgol, a phan newidiodd y polisi ym mis Medi 2016, roedd yn gymwys i gael cludiant am ddim gan fod brawd neu chwaer yn mynd i’r un ysgol yn barod ac roedden nhw’n cael cludiant am ddim i’r ysgol ar sail y pellter hwn.  | Cludiant rhwng y cartref a’r ysgol  | Cludiant rhwng y cartref a’r ysgol os yw’r disgybl yn byw dros ddwy filltir o’r ysgol neu os nad oes llwybr cerdded ar gael.  |

| **Cludiant i ddisgyblion meithrin**  |
| --- |
|  **Math o ddysgwr** | **Trefniadau presennol**  | **Trefniadau arfaethedig** (o fis Medi 2021 ymlaen) |
| **Disgybl oedran meithrin** (Ysgol cyfrwng Saesneg, ysgol Gymraeg neu ysgol ffydd) 3-4 oedDisgybl sy’n mynd i’r ysgol feithrin agosaf sydd ar gael, ac mae’n byw dros 1.5 milltir o’r ysgol neu nid oes llwybr cerdded addas ar gael.  | Cludiant rhwng y cartref a’r ysgol  | Dim cludiant rhwng y cartref a’r ysgol |
| **Disgybl oedran meithrin** (Ysgol cyfrwng Saesneg, ysgol Gymraeg neu ysgol ffydd) 3-4 oedDisgybl sy’n mynd i ysgol feithrin, ond nid hon yw’r ysgol addas agosaf sydd ar gael, a hynny gan fod y rhiant wedi dewis iddo fynd i ysgol arall. | Dim cludiant rhwng y cartref a’r ysgol | Dim newid |

Mae rhai dysgwyr ag ADY/AAA o oedran ysgol orfodol yn mynd i ysgol brif ffrwd, ac mae eu hanghenion yn cael eu diwallu drwy ddarparu cymorth penodol iddynt (ar sail Datganiad o Anghenion Addysg Arbennig). Bydd yr awdurdod lleol yn penderfynu a ddylid rhoi cymorth teithio i’r dysgwyr hyn gan ystyried pob achos yn unigol.

#